SK Úradný vestník Európskej únie C 113/75

Žaloba podaná 4. marca 2010 — Spojené kráľovstvo/Komisia

(Vec T-115/10)

2010/C 113/109

Jazyk konania: angličtina

Účastníci konania

Žalobca: Spojené kráľovstvo Veľkej Británie a Severného Írska (v zastúpení: S. Ossowski, splnomocnený zástupca, za právnej pomoci D. Wyatt, QC, a M. Wood, barrister)

Žalovaná: Európska komisia

Návrhy žalobcu

— zrušiť rozhodnutie Komisie 2010/45/EÚ z 22. decembra 2009, ktorým sa podľa smernice Rady 92/43/EHS (smernica o biotopoch) (1) prijíma tretí aktualizovaný zoznam lokalít európskeho významu v stredomorskom biogeografickom regióne (2), v rozsahu, v akom za lokalitu významnú pre Spoločenstvo označuje Estrecho Oriental s kódom ES6120032,

— zaviazať Komisiu na náhradu trov konania.

Žalobné dôvody a hlavné tvrdenia

Týmto návrhom žalobca spochybňuje platnosť rozhodnutia Komisie 2010/45/EÚ (oznámené pod číslom K(2009) 10406) v rozsahu, v akom za lokalitu významnú pre Spoločenstvo označuje Estrecho Oriental, a domáha sa zrušenia zaradenia Estrecho Oriental do zoznamu lokalít európskeho významu.

Na podporu svojich návrhov žalobca uvádza tieto žalobné dôvody.

Po prvé žalobca tvrdí, že napadnuté rozhodnutie bolo prijaté v rozpore so smernicou 92/43/EHS, keďže zaradenie španielskeho Estrecho Oriental do zoznamu lokalít európskeho významu bolo so smernicou nezlučiteľné, pretože:

— značná časť rozlohy tejto lokality sa nachádza v teritoriálnych vodách britského Gibraltáru (TVBG), ktoré patria pod skutočnú správu Spojeného kráľovstva, a nie Španielska, a

— úplne sa prekrýva s existujúcou lokalitou európskeho významu Spojeného kráľovstva — Southern Waters of Gibraltar.

Po druhé žalobca tvrdí, že napadnuté rozhodnutie bolo prijaté v rozpore so zásadou právnej istoty, keďže zahrnutie Estrecho Oriental do zoznamu lokalít európskeho významu so sebou prináša uloženie povinností Španielsku podľa smernice 92/43/EHS vo vzťahu k územiu, ktoré je súčasťou existujúcej lokality európskeho významu, a vo vzťahu ku ktorému je už vláda Gibraltáru subjektom rovnakých povinností podľa uvedenej smernice. Účinkom je spochybnenie právomoci vlády Gibraltáru na vykonanie smernice v lokalite európskeho významu Southern Waters of Gibraltar a na presadzovanie práva Gibraltáru v TVBG, vytvárajúc právnu neistotu pre vládu Gibraltáru a pre občanov EU.

Po tretie žalobca uvádza, že napadnuté rozhodnutie bolo prijaté v rozpore so zásadou proporcionality, keďže zaradenie španielskeho Estrecho Oriental do zoznamu lokalít európskeho významu tak, že zahŕňa celú lokalitu európskeho významu Spojeného kráľovstva — Southern Waters of Gibraltar a ostatné oblasti TVBG, nie je ani primerané ani potrebné na dosiahnutie cieľov ochrany životného prostredia, ktoré sleduje smernica 92/43/EHS.

Na záver žalobca uvádza, že napadnuté zaradenie Estrecho Oriental do zoznamu lokalít európskeho významu musí byť zrušené v plnom rozsahu, keďže čiastočné zrušenie zaradenia by malo účinok zmeny jeho podstaty a prinášalo by so sebou zmenu zoznamu Súdnym dvorom a prepočítanie centrálneho bodu lokality európskeho významu a jej rozlohy, ako aj posúdenie z hľadiska životného prostredia, či zostávajúca časť lokality môže byť kvalifikovaná ako lokalita európskeho významu.

(1) Smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, s. 7; Mim. vyd. 15/002, s. 102).

(2) Ú. v. EÚ L 30, 2010, s. 322.